Ignalinos (Lietuva) elektrinės reaktoriuje yra didelė grafito aktyvioji zona. Jos eksploatavimo nutraukimas yra pirmas tokio pobūdžio uždavinys ir numatoma, kad jo vykdymas užtruks iki 2038 m. Taigi, iki šiol pasiektas ankstesnis eksploatavimo nutraukimo proceso etapas – panaudoto kuro rinklės šiuo metu saugiai laikomos naujoje tam skirtoje saugykloje. Numatoma, kad perkėlimo darbai vyks iki 2022 m. liepos mėn. Tuo tarpu rengiamasi išmontuoti reaktorių aktyviąsias zonas. Susijusią riziką siekiama sumažinti nuosekliu procesu, per kurį nustatomos ir įvertinamos įvairios galimybės (numatoma tai atlikti 2022 m.).

·Slovakijos inovacijų ir energetikos agentūrai (SIEA) – Bohunicės programos (nuo 2016 m.).

Šių įgyvendinimo įstaigų priežiūra grindžiama išankstinėmis patikromis (vadinamasis ramsčiais grindžiamas vertinimas) siekiant įsitikinti, kad jos atitinka netiesioginio valdymo reikalavimus. Papildomai atliekami rizika grindžiami tikrinimai vykdant reguliarios stebėsenos procesą arba juos pavedama atlikti nepriklausomai įstaigai.

2.2.Metinis programavimas ir stebėsena

Kiekviena iš atitinkamų valstybių narių paskyrė programos koordinatorių, atsakingą už branduolinės energetikos objekto eksploatavimo nutraukimo programos nacionalinį programavimą, koordinavimą ir stebėseną nacionaliniu lygmeniu. Programų koordinatoriai pateikė 2019 m. darbo programas, kurių veikla finansuojama iš Sąjungos biudžeto ir iš nacionalinių arba kitų išteklių. Komisijos priimtas finansavimo sprendimas ir darbo programos paskelbti Komisijos (Energetikos GD) interneto svetainėje .

Kiekvienoje valstybėje narėje veikia stebėsenos komitetas, kuriam bendrai pirmininkauja Komisijos atstovas ir programos koordinatorius. Šio komiteto funkcijos sustiprintos pagal peržiūrėtas išsamias įgyvendinimo procedūras, patvirtintas 2019 m.

Įgyvendinimo įstaigos stebi projektų įgyvendinimą kiekvieną dieną. Be to, Komisijos tarnybos atidžiai tai stebi atlikdamos dokumentų patikrinimus ir du kartus per metus patikras vietoje.

Komisija remia stebėsenos procesą naudodama veiklos rezultatų rodiklius, įskaitant tuos, kurie nustatyti sukurtos vertės valdymo (EVM) sistemoje. Matuojant pažangą pagal nustatytą veiklos rezultatų vertinimo bazinį scenarijų, EVM sistema naudojama tvarkaraščio laikymosi pažangai ir susijusioms sąnaudoms stebėti. Remiantis rodikliais galima laiku imtis veiksmų siekiant sumažinti poveikį, kuris būtų patirtas nukrypus nuo bazinio scenarijaus.

2.3.Kontrolė, auditas ir vertinimai

Vidaus audito tarnyba

Komisijos Vidaus audito tarnyba 2019 m. lapkričio mėn. užbaigė Komisijos (Energetikos GD) įgaliotųjų įstaigų, įgyvendinančių ENPP, kontrolės strategijos įgyvendinimo auditą. Ji padarė išvadą, kad ši strategija veiksmingai įgyvendinama, taigi pateiktas apskritai pakankamas užtikrinimas, kad pagal programas finansuojami branduolinės energetikos objektų eksploatavimo nutraukimo darbai sėkmingai vykdomi.

SIEA (Bohunicės programos) vertinimas

Slovakijos inovacijų ir energetikos agentūros (toliau – SIEA), kaip Bohunicės programą įgyvendinančios įstaigos, ramsčiais grindžiamas vertinimas sėkmingai užbaigtas 2019 m., padedant nepriklausomai audito įstaigai. Šis vertinimas apėmė SIEA vidaus kontrolės sistemą, apskaitos sistemą, nepriklausomą išorės auditą, dotacijas, taip pat viešųjų pirkimų taisykles ir procedūras.

Energetikos sektoriaus projektų ex post vertinimas

2019 m. Komisija užbaigė ex post vertinimą, kuriuo siekė įvertinti pagal paramos programas 2007–2013 m. finansuotų su energetika susijusių projektų rezultatus ir poveikį, veiksmingumą, efektyvumą ir ES pridėtinę vertę. Šis vertinimas apskritai buvo teigiamas. Jo išvados išsamiau išdėstytos 4.4 skirsnyje.

Kovos su sukčiavimu veiksmai

2005–2009 m. laikotarpiu skiriant viešąją sutartį dėl dūmų dujų desulfuravimo įrenginių įrengimo Elektrėnuose (Lietuva) buvo susidurta su nesąžininga praktika. Po ilgo tyrimo, atlikto bendradarbiaujant su Jungtinės Karalystės kovos su didelio masto sukčiavimu tarnyba (SFO) ir Europos kovos su sukčiavimu tarnyba (OLAF), 2019 m. lapkričio mėn. ERPB uždraudė įmonei „GE Power Sweden AB“ dalyvauti finansavimo procedūrose 6 metus (tai ilgiausias tokio ERPB draudimo laikotarpis istorijoje). Šis sprendimas yra galutinis ir reiškia, kad įmonė „GE Power Sweden“ iki 2025 m. lapkričio mėn. negalės gauti daugumos tarptautinių finansų įstaigų finansavimo.

3.Biudžeto vykdymas ir bendras finansavimas

Bendras finansavimas palaiko valstybių narių savarankiškumą ir skatina didinti išlaidų efektyvumą. Visos trys valstybės narės įsteigė specialius fondus, teikiančius dalį finansavimo. Kiti nacionaliniai ištekliai gaunami daugiausia iš nacionalinių biudžetų.

Lietuvoje anksčiau sukauptos atominės elektrinės eksploatavimo nutraukimui ir jos atliekų tvarkymui skirtos lėšos jau yra išnaudotos, o jas valdžiusi organizacija likviduota 2019 m. Lietuvos vyriausybė įsipareigojo ateityje teikti finansavimą iki programos pabaigos. Į šį įsipareigojimą atsižvelgta 1 lentelėje.

ES įnašus į ERPB valdomas lėšas papildo (2–4 proc.) kitų tarptautinių paramos teikėjų įnašai ir palūkanos, gautos iš išankstinio finansavimo. Šios papildomos sumos yra įskaičiuotos tolesnėse lentelėse.